**Babits filozófiája**

Minden megismerés, cselekvés alapja a meggyőződés, mely nincs alárendelve semmilyen igazságkritériumnak, csupán az egyéntől függ. Hiszen az emberek érdekei, körülményei, különböző "igazságai" egymás mellett léteznek, és ahogy időben változnak az érdekek, az "igazságok " is változni fognak, vagyis dinamikusan kell szemlélni a világot.

A Levelek Irisz koszorújából-ban a világ sokféle "igazságának" a megismerésére és befogadására törekszik Babits, ahogy Irisz színes fátyla ennek szimbóluma lesz.

**Arthur Schopenhauer** (1788-1860) német filozófus így ír: "Nincs bizonyos igazság, minthogy az egész világ az alany számára tárgy." Schopenhauer fenti gondolata A lírikus epilógja című Babits-költeményben így szólal meg: "*Én maradok: magam számára börtön mert én vagyok az alany és a tárgy, jaj én vagyok az ómega s az alfa."*

Az ember vágyait követő akarat mozgatja a világunkat, ami ésszerűtlen és kiismerhetetlen. "*Az élet nem arra való, hogy átélvezzük, hanem hogy átessünk rajta és befejezzük*" -írja Schopenhauer.

A szenvedés mértéke a tudatossággal növekszik. Egyedül a művészet és a filozófia az, ahol az akarat rövid időre nyugalmat talál. Ebből ered a kétféle élet-beállítottság tétele: • Az akarat igenlésekor az ember elfogadja az életet úgy, ahogy van, a megújuló szenvedésekkel együtt; • Az akarat tagadásával a szenvedést ugyan legyőzzük, de az életösztön kioltásával jár ez együtt.

**Nietzche** (1844-1900) hatása az *"örök visszatérés"* gondolatával a Danaidákban fogalmazódik újra. "*Ezt az életet...még egyszer és még számtalan alkalommal kell élned...A létezés örök homokórája újra és újra megfordul és te, porból lett porszem, vele együtt forogsz."* (Nietzche) Ebben a körben forgó világban és világtörténelemben újra és újra felmerül a kérdés, van-e fejlődés.

Babits Fogarason "találkozik" **Henri Bergson**nal (1859-1941). 1910-ben megjelent tanulmányának címe: Bergson filozófiája. Bergson hatása az Esti kérdésben, ebben az 53 soros mondatban érhető utol. Babits Bergson-tanulmányából: *"Eszerint kétféle idő van, az egyik a fizikusok által használt egynemű idő, a Kant-féle szemléleti forma, mely a térhez hasonlít; a másik az élőlények különnemű, teremtő ideje: amelyet Bergson tartamnak nevez."* És Bergson nyomán Babits is megkülönbözteti az órával mérhető időt (=**objektív, külső idő**) és az egyén által átélt (=**szubjektív, belső idő**) időfogalmakat. Az utóbbi (az egyedi élmény átélése) csak az intuíció (ösztönös megérzés, felismerés) segítségével ragadható meg.

A kezdő 12 sor egy nyáresti impresszió csodájának képét festi. Majd a bergsoni szubjektív idő, az emlékezet képei következnek, időrend nélküli pillanatképek és élethelyzetek. A verset nyugtalanító filozófiai kérdések sora zárja. Lét és nem-lét egységéről, titkáról, ellentmondásáról, a legyőzhetetlen életakarat miértjéről, okáról, céljáról gondolkodik a költő.